SKRIFTLIG FORESPØRGSEL E-1470/99

af Jan Mulder (ELDR) til Kommissionen

(1. september 1999)

Om: Programmet for fødevarehjælp til Den Russiske Føderation efter forordning nr. 2802/98

Med forordning nr. 2802/98(1) vedtog Rådet den 17. december 1998 et program for fødevarehjælp til Den Russiske Føderation til en værdi af 400 millioner euro. Den Europæiske Union og Den Russiske Føderation aftalte, at denne hjælp skulle sælges af de russiske myndigheder til lokale markedspriser, og at nettoindtægterne fra salget via en modværdifond skulle gå til sociale aktioner.

1. Hvilke mængder produkter er der hidtil leveret til Den Russiske Føderation?

2. Hvilke mængder produkter har de russiske myndigheder solgt og til hvilke priser?

3. Hvilke beløb er der hidtil bogført på modværdifonden for sociale aktioner?

4. Kan Kommissionen bekræfte beretninger i de nederlandske medier om, at store mængder af produkter leveret under programmet for fødevarehjælp ikke er blevet solgt af de russiske myndigheder til lokale markedspriser, og at nettoindtægterne fra salget ikke er bogført på modværdifonden for sociale aktioner? Hvilke sanktioner agter Kommissionen i bekræftende fald at iværksætte?

5. Hvordan påtænker Kommissionen at garantere en dækkende kontrol med gennemførelsen af programmet for fødevarehjælp og administrationen af modværdifonden?

6. Hvorfor har Kommissionen stadig ikke aflagt beretning for Parlamentet om programmets gennemførelse, således som Kommissionen gav tilsagn om under lovgivningsproceduren for forordning nr. 2802/98 og i forbindelse med bevillingsfremførslen til regnskabsåret 1999 (SEK(1999) 0122)? Hvornår påtænker Kommissionen at underrette Parlamentet?

(1) 1 EFT L 349 af 24.12.1998, s. 12.

Samlet svar afgivet på Kommissionens vegne af Christopher Patten på skriftlige forespørgsler E-1470/99 og E-1626/99

(17. november 1999)

Hvad angår spørgsmålet om den påståede finansielle korruption i Rusland fastholder Kommissionen den opfattelse, den udtrykte i sin udtalelse i Parlamentet den 16. september 1999. Drøftelserne i G7 om dette spørgsmål i slutningen af september var ligeledes i overensstemmelse med Kommissionens opfattelse.

1. 1,7 mio. t fødevarer er blevet leveret eller er ved at blive leveret til Den Russiske Føderation, fordelt som følger (i 1 000 t):

>TABELPOSITION>

2. I henhold til aftalememorandummet mellem Kommissionen og Den Russiske Føderation skal de modtagende regioner inden 75 dage efter varernes ankomst til bestemmelsesstedet eller 120 dage efter ankomst i havn, alt efter hvad der er tidligst, på en særlig konto indsætte betalingen for de produkter, der er leveret og solgt til de i prisprotokollen fastsatte priser. En protokol blev vedtaget i maj 1999 og revideret i september 1999 for at tage højde for prisbevægelserne i hele Den Russiske Føderation. Ifølge de seneste disponible tal er der blevet indsat i alt 1 195 mio. rubler på denne særlige konto. Dette svarer til værdien af de solgte produkter bortset fra de restancer, der er nævnt under punkt 4. Produkterne er blevet solgt til følgende priser:

>TABELPOSITION>

Variationerne i prisen på oksekød i kartoner skyldes, at det drejer sig om forskellige udskæringer.

3. I henhold til aftalememorandummet skal hovedparten af indtægterne (op til 80 %) anvendes til at afvikle udestående betalinger fra pensionskasser. 961 mio. rubler er allerede blevet anvendt til dette formål. Ud af det samlede beløb, der til dato er blevet indsat på den særlige konto, er der 290 mio. rubler til rådighed for finansiering af sociale aktioner. En række licitationstilbud, som det russiske ministerium for arbejde og socialpolitik har afgivet for nylig, er i øjeblikket under evaluering.

4. Ifølge de rapporter, Kommissionen har modtaget, er der ikke hold i de påstande, der er fremsat i den hollandske presse. Produkternes salgspris er blevet aftalt med henblik på at sikre at markedet ikke kan manipuleres. Skønt der er åbnet mulighed for, at fødevarerne undtagelsesvis kan uddeles gratis, er denne mulighed endnu ikke blevet udnyttet. Alle varer skal sælges til de fastsatte priser og indtægterne indsættes på den særlige konto. Ifølge de seneste disponible tal udgjorde restancerne 18 % af hele det til dato indsætte beløb, og i henhold til aftalen er den russiske administration forpligtet til at garantere betaling fra føderationens kasse for de regioner, der ikke opfylder deres forpligtelser.

5. Overvågningen af programmet i Rusland bliver gennemført af Euro Monitoring Group, som Kommissionen har indgået kontrakt med gennem åbent udbud. Dette firma har ti strategisk placerede regionale baser, som daglig rapporterer til Euro Monitoring Group's hovedkvarter i Moskva. Alle kontrolrapporter bliver analyseret af et hold eksperter, og alle oplysninger sendes til et websted, som kun er tilgængeligt for autoriserede brugere. Et hold på 400 kontrollører udøver mængde- og visuel kvalitetskontrol ved ankomsten til den russiske grænse, forsegler produkterne før afsendelsen til det endelige bestemmelsessted, kontrollerer seglene ved ankomsten til bestemmelsesstedet og kontrollerer mængderne igen. Alle uregelmæssigheder noteres og meddeles til Moskva, hvor der tages passende forholdsregler. Kommissionen skønner, at der ved dette kontrolsystem er tilstrækkelig garanti for, at varerne når frem til modtagerregionerne. Yderligere kontrol efter levering til første modtager vil være uforholdsmæssig dyr.

6. En udførlig rapport(1) over programmets gennemførelse pr. 31. maj 1999 blev forelagt Rådet, Parlamentet og Revisionsretten den 5. juli 1999. Der er udarbejdet en månedlig rapport for september 1999(2) som blev forelagt Rådet, Parlamentet og Revisionsretten den 15. oktober 1999. Endnu en udførlig rapport er under udarbejdelse og vil blive udsendt i slutningen af oktober.

(1) SEK(1999) 1070.

(2) SEK(1999) 1651.